طوكيو (ب جّاپونيّة: 東京, Tōkyō و كاتعني "لعاصيمة د شّرق") هي لعاصيمة د جّاپون. كايسكنو فيها 13 مليون و 800 ألف واحد (على حساب لإحصائيات د 2018) و 42 مليون و 794 ألف يلا حسبنا لميطروپول لكبيرة ديالها. طوكيو جات ف سّاحل شّرقي د أكبر دزيرة جاپونية هونتشو، و هي من لقرن 17 أهم مركز سياسي و تقافي و قتيصادي د جّاپون و كاينين فيها لمؤسسات لكبار ديال لبلاد بحال لقصر ديال إمبراطور د جّاپون، لبرلمان و لحوكومة. ف لبدو، كانت طوكيو غير قرية صغيرة د صّيادة سميتها "إيدو" و بدات شوية ب شوية كاتكبر ب شكل دائري على واحد لغابة كبيرة سميتها "شيودا". ف 1603، ولات لقصبة لعسكرية رّئيسية ديال طوكوݣاوا لياسو، لّي ردّها من بعد عاصيمة ديال لحوكومة لإقطاعية ديالو. بين 1603 و 1886 كبرات لمدينة ب واحد شّكل سريع و صبحات من أكتر لمدون لمزاحمة ف لعالم: ف لّخر د لقرن 18، كانو ساكنين فيها مليون واحد. من بعد من ترجّعات لإمبراطورية ف 1868 تبّتات لمدينة بلاصتها ديال لقلب سّياسي و تقافي د جّاپون و لقصر د إيدو ولا هو لإقامة ديال لإمبراطور لميجي كوكيو.